钦定古今图书集成/明伦汇编/氏族典/第381卷 > 《廖用贤尚友录》 > 李同〈按李同名谈司马迁避父讳故称同〉
## 钦定古今图书集成/明伦汇编/氏族典/第381卷 > 《廖用贤尚友录》 > 李同〈按李同名谈司马迁避父讳故称同〉

按《史记平原君列传》：秦急围邯郸，邯郸急且降，平原
君甚患之。李同说平原君曰：“邯郸之民，炊骨易子而
食，可谓急矣。而君之后宫以百数，婢妾被绮縠，馀粱
肉，而民褐衣不完，糟糠不厌。使秦破赵，君安得有此？
今诚能令夫人以下编于士卒之闲，分功而作，家之
所有尽散以飨士，士方危苦，时易德耳。”于是平原君
从之，得敢死之士三千人。李同遂与三千人赴秦军，
秦军为之却三十里。会楚、魏救至，秦兵遂罢，邯郸复
存。李同战死，封其父为李侯。